b'\n_START_ARTICLE_\nIrshad Manji\n_START_PARAGRAPH_\nIrshad Manji (s. 1968 Uganda) on kanadalainen kirjailija, toimittaja ja aktivisti. H\xc3\xa4n on tullut tunnetuksi avoimesta kritiikist\xc3\xa4 islamilaista fundamentalismia ja Koraanin sanatarkkaa tulkintaa kohtaan. H\xc3\xa4nt\xc3\xa4 on kutsuttu kerran New York Timesissa \xe2\x80\x9dOsama bin Ladenin pahimmaksi painajaiseksi\xe2\x80\x9d. Irshad yritt\xc3\xa4\xc3\xa4 my\xc3\xb6s toiminnallaan her\xc3\xa4tt\xc3\xa4\xc3\xa4 uudelleen henkiin kriittisen ajattelun islamissa, joka tunnetaan islamin historiassa nimell\xc3\xa4 ijtihad._NEWLINE_H\xc3\xa4nen bestseller-kirja The Trouble with Islam (my\xc3\xb6h. painoksissa The Trouble With Islam Today, suomennettu nimell\xc3\xa4 Islamin kahdet kasvot) on k\xc3\xa4\xc3\xa4nnetty lukuisille kielille, my\xc3\xb6s arabiaksi, farsiksi ja urduksi. Manjin artikkeleita on julkaistu lukuisissa eri lehdiss\xc3\xa4 ja h\xc3\xa4nt\xc3\xa4 on haastateltu lukuisilla tv-kanavilla, mm. BBC:ll\xc3\xa4, MSNBC:ll\xc3\xa4, C-SPAN:lla, CNN:ll\xc3\xa4 ja Fox News:lla.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nManji syntyi Ugandassa vuonna 1968. H\xc3\xa4nen vanhempansa olivat gujaratilais-egyptil\xc3\xa4isi\xc3\xa4 muslimeja jotka muuttivat Ugandaan brittivallan aikana. H\xc3\xa4nen perheens\xc3\xa4 muutti Kanadaan Irshadin ollessa nelj\xc3\xa4n Idi Aminin p\xc3\xa4\xc3\xa4tt\xc3\xa4ess\xc3\xa4 karkottaa etel\xc3\xa4aasialaiset maastaan. Kirjassaan Irshad kertoo lapsuudestaan: v\xc3\xa4kivaltaisesta is\xc3\xa4st\xc3\xa4\xc3\xa4n ja nuoruuden turhauttavista kokemuksistaan Madressasta, jossa h\xc3\xa4nen mielest\xc3\xa4\xc3\xa4n yritettiin tukahduttaa itsen\xc3\xa4inen ajattelu._NEWLINE_Irshad on avoimesti lesbo ja feministi ja el\xc3\xa4\xc3\xa4 yhdess\xc3\xa4 kanadalaisen homoseksuaaliaktivistin Michelle Douglasin kanssa. Manji on Salman Rushdien hyv\xc3\xa4 yst\xc3\xa4v\xc3\xa4 ja saanut Rushdien tavoin lukuisia tappouhkauksia.\n_START_SECTION_\nMielipiteit\xc3\xa4\n_START_PARAGRAPH_\nIrshad puhuu avoimesti Ijtihadin puolesta, joka on h\xc3\xa4nen mukaansa kadotettu kriittisen ajattelun perinne islamissa. H\xc3\xa4n kritisoi muslimien Israel-vastaisuutta ja antisemitismia sek\xc3\xa4 arvostaa Israelia L\xc3\xa4hi-id\xc3\xa4n ainoana demokratiana. Maaliskuussa 2006 h\xc3\xa4n julkaisi 11 muun (joista kuuluisin oli Salman Rushdie) kanssa kirjeen jossa vastustettiin islamilaisen maailman v\xc3\xa4kivaltaisia protesteja Muhammedin pilapiirrosjupakassa. Irshad kritisoi avoimesti konservatiivista islamia, etenkin naisten kohtelussa. H\xc3\xa4n uskoo ett\xc3\xa4 hunnun k\xc3\xa4ytt\xc3\xb6 on jokaisen henkil\xc3\xb6kohtainen valinta. H\xc3\xa4n my\xc3\xb6s kyseenalaistaa Koraanin historiallisen tulkinnan.'